STGT บวก 3% ทำออลไทม์ไฮ! โบรกฯ แนะเป้าสูง 120 บ. คาดกำไรปีนี้โตกระหึ่ม 8 เท่าตัว
STGT บวก 3% ทำออลไทม์ไฮ! โบรกฯ แนะเป้าสูง 120 บ. คาดกำไรปีนี้โตกระหึ่ม 8 เท่าตัว ล่าสุดอยู่ที่ 87.50 บาท บวก 2.50 บาท หรือ 2.94% มูลค่าซื้อขาย 1.26 พันล้านบาท
STGT บวก 3% ทำออลไทม์ไฮ! โบรกฯ แนะเป้าสูง 120 บ. คาดกำไรปีนี้โตกระหึ่ม 8 เท่าตัว ล่าสุดอยู่ที่ 87.50 บาท บวก 2.50 บาท หรือ 2.94% มูลค่าซื้อขาย 1.26 พันล้านบาท
7 ส.ค. 2563

ผู้สื่อข่าวรายงานว่า ราคาหุ้น บริษัท ศรีตรังโกลฟส์ (ประเทศไทย) จำกัด (มหาชน) หรือ STGT ล่าสุด ณ เวลา 16.15 น. อยู่ที่ 87.50 บาท บวก 2.50 บาท หรือ 2.94% สูงสุดที่ 89.25 บาท ต่ำสุดที่ 85.25 บาท ด้วยมูลค่าซื้อขาย 1.26 พันล้านบาท โดยราคาหุ้นปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 2 ก.ค.2563 ราคา IPO อยู่ที่ 34 บาท คิดเป็นการปรับตัวขึ้น 157.35%

ทั้งนี้ บริษัทหลักทรัพย์ ซี แอล เอส เอ ระบุในบทวิเคราะห์ว่า ขณะนี้กำหนดคำแนะนำ “ซื้อ” หุ้น STGT พร้อมให้ราคาเป้าหมายที่ 120 บาท/หุ้น โดยคาดว่าในปี 2566 กำลังการผลิตถุงมือยางของ STGT จะเพิ่มขึ้น 40% จากปัจจุบันมีกำลังการผลิตอยู่ที่ 3.26 หมื่นล้านชิ้นต่อปี อีกทั้งคาดว่าในปี 2567 จะเพิ่มขึ้นเป็น 5 หมื่นล้านชิ้น และในปี 2571 จะเพิ่มขึ้นเป็น 7 หมื่นล้านชิ้น
นอกจากนนี้ STGT ยังได้เปรียบในเรื่องของต้นทุนการผลิต เนื่องจากมีบริษัทแม่เป็นบริษัท ศรีตรังแอโกรอินดัสทรี จำกัด (มหาชน) หรือ STA จึงส่งผลให้มีวัตถุดิบในการผลิตถุงมือที่มีน้ำยางเป็นหลักในราคาที่ถูก ขณะที่ความเสี่ยงจากการถูก Disruption ยังค่อนข้างน้อยเนื่องจากผู้ผลิตรายใหญ่อื่นๆ เลือกที่จะใช้ยางไนไตรแทนสำหรับการผลิตที่จะเพิ่มขึ้นในอีก 2 ปีข้างหน้า
ทั้งนี้คาดว่ากำไรของ STGT ในปี 2563 จะเพิ่มขึ้น 815% เมื่อเทียบจากปีก่อน เนื่องจากฐานที่อยู่ในระดับต่ำ, การเพิ่มกำลังการผลิตขึ้น 20%, ราคาขายเฉลี่ยเพิ่มขึ้น และมีอัตราส่วนระหว่างต้นทุนคงที่รวมต่อต้นทุนผันแปรรวม (Operating Leverage) ที่สูงเมื่อเทียบกับคู่แข่ง
ส่วนราคาขายเฉลี่ยนั้นคาดว่าจะคงอยู่ในระดับนี้ถึงครึ่งปีแรกของปี 2564 ซึ่งสอดคล้องกับคาดการณ์ของ ซี แอล เอส เอ ที่คาดว่ากำไรของ STGT ในปี 2564 จะสูงขึ้น 67% เมื่อเทียบจากปีก่อน ทั้งนี้เนื่องจากราคาขายของ STGT นั้นถูกกว่าราคาขายของ Top Glove ผู้ผลิตถุงมือยางเพื่อใช้ในวงการแพทย์ในมาเลเซีย อยู่ราว 50% ดังนั้นหากสถานการณ์ไวรัสคลี่คลาย และความต้องการใช้ถุงมือยางลดลง คาดว่าราคาขาย STGT ก็จะไม่ลดลงอย่างรุนแรง
นอกจากนี้มองว่าการเข้าเทรดในตลาดหลักทรัพย์ของ STGT นั้นเป็นเวลาที่ประจวบเหมาะกับสถานการณ์ในปัจจุบันที่ความต้องการถุงมือยาง และราคาขายนั้นเพิ่มสูงขึ้นจากการแพร่ระบาดของเชื้อไวรัสโควิด-19